Topic: Mitchell klap dié sweep ’n laaste keer Posted: 30-Jun-2017 at 2:42pm
Voor hy met die groot taak kan begin om rugby in die Bulle se kontrei te laat herleef, gaan John Mitchell Sondag ’n laaste keer die sweep klap as afrigter van die Amerikaanse span.Dié Nieu-Seelandse breier wil in sy laaste wedstryd in beheer van die VSA toesien dat dié span ’n plek in 2019 se Wêreldbeker-toernooi in Japan begin. Hy begin eersdaags in sy nuwe pos as die direkteur van rugby by die Blou Bulle Maatskappy.Die Eagles pak hul Noord-Amerikaanse buurman, Kanada, in ’n deurslaggewende tweede uitspeelwedstryd in San Diego. Die eerste kragmeting in Hamilton, Ontario, het gelykop (28-28) geëindig.Die wenner van dié kragmeting beklink sy plek in ’n WB-groep saam met Engeland, Frankryk, Argentinië en nog ’n kwalifiseerder van Oseanië.Mitchell het ná die stryd in Kanada besluit om ’n paar veranderinge aan sy beginspan te maak vir dié deurslaggewende wedstryd.Ryan Matyas vervang vir Matai Leuta op die linkervleuel.Die wêreldbekende sewesspeler Madison Hughes word op heelagter ingespan. Tony Lamborn kry speelkans op oopkantflank.“Ons het besluit om vaardiger spelers te kies, wat ons glo ’n verskil kan maak,” het Mitchell luidens ’n verklaring van Wêreldrugby gesê.Mitchell sê sy span moet die foute van die vorige vertoning gaan regstel en besef dat hulle net hulself vir verlede week se gesukkel in Ontario kan blameer.“Ons het net van omgekeerde besit af geleenthede geskep, want ons kon nie gebiedsvoordeel oorheers of ons lynstane bemeester nie. Net wanneer ons mooi begin druk toepas het, het ons besit afgestaan.“Ek was tevrede met die verdediging, maar met die telling 28-18 in ons guns, kon ons nie vasbyt vir die oorwinning nie.”Die span wat Sondag as verloorders uit die stryd tree, sal nog ’n tweede kans kry om vir die WB-toernooi te kwalifiseer. Hy sal Uruguay later vanjaar in ’n tuis- en wegwedstryd pak.